ไทยพร้อมเปิดเทศกาลภาพยนตร์อาเซียนแห่งกรุงเทพมหานคร จัดฉายหนังคุณภาพประเทศสมาชิกให้ชมวันที่ 20-25 มกราคมนี้
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า ได้ร่วมกับสมาพันธ์สมาคมภาพยนตร์แห่งชาติ จัดเทศกาลภาพยนตร์อาเซียนแห่งกรุงเทพมหานครต่อเนื่องเป็นครั้งที่ 8 ถือเป็นการขับเคลื่อนตามนโยบายผลักดัน Soft Power ความเป็นไทย และอุตสาหกรรมสร้างสรรค์ของไทยสู่การเป็นศูนย์กลางการผลิตภาพยนตร์ของเอเชีย รวมทั้งส่งเสริมการขยายตลาดภาพยนตร์อาเซียนสู่ระดับนานาชาติ ซึ่งการจัดงานได้รับการยอมรับจากเครือข่ายอุตสาหกรรมภาพยนตร์ในระดับนานาชาติมากขึ้นเรื่อยๆ ถือเป็นหนึ่งในเทศกาลภาพยนตร์ที่น่าสนใจในปฏิทินเทศกาลภาพยนตร์ระดับสากล ประกอบกับรัฐบาลได้ส่งเสริมการขับเคลื่อนอุตสาหกรรมภาพยนตร์สร้างเม็ดเงินฟื้นเศรษฐกิจจากโควิด-19 ซึ่งปีนี้เน้นการส่งเสริมการท่องเที่ยวไทยผ่านฉากภาพยนตร์ของผู้ผลิตทั้งในและต่างประเทศให้สิทธิประโยชน์ด้านภาษีดึงดูดนักลงทุนต่างชาติเข้ามาถ่ายทำภาพยนตร์ในไทย สำหรับการจัดงานปีนี้ มีกิจกรรมหลักคือ การจัดฉายภาพยนตร์อาเซียนคุณภาพที่ได้รับรางวัลระดับโลก การจัดฉายภาพยนตร์คลาสสิกของไทย ฟิลิปปินส์ และอินเดีย  การจัดฉายภาพยนตร์สั้นอาเซียน 14 เรื่อง ภาพยนตร์ขนาดยาวจากผู้ผลิตในภูมิภาค ที่สำคัญยังมีการเปิดตัวการให้ทุนผลิตภาพยนตร์ให้กับประเทศสมาชิก Co-production ของHong Kong เป็นครั้งแรกเพื่อขับเคลื่อนการสร้างภาพยนตร์ในภูมิภาคอาเซียน ผู้สนใจเข้าร่วมงานได้ ระหว่างวันที่ 20 - 25 มกราคม 2566 ณ โรงภาพยนตร์พารากอน ซีนีเพล็กซ์ และโรงภาพยนตร์เอส เอฟ เวิล์ด ซีเนม่า